**ministarstvo mora, turizma, prometa i razvitka**

**2600**

Temeljem članka 10. stavka 7. Zakona o otocima (»Narodne novine« 34/99., 32/02. i 33/06.) i članka 17. Zakona o sustavu državne uprave (»Narodne novine« 75/93., 92/96., 48/99., 15/00., 59/01., 190/03. i 199/03.) ministar mora, turizma, prometa i razvitka donosi

**PRAVILNIK**

**O UVJETIMA, KRITERIJIMA I NAČINU OSTVARIVANJA PRAVA NA BESPLATNI JAVNI OTOČNI CESTOVNI PRIJEVOZ**

Članak 1.

Ovim Pravilnikom utvrđuju se uvjeti i način ostvarivanja prava na besplatni javni otočni cestovni prijevoz korisnicima iz članka 10. stavka 2. i 5. Zakona o otocima (»Narodne novine« 34/99., 32/02. i 33/06.), te postupak obračuna i ostvarivanja naknade dijela neostvarenih prihoda iz članka 10. stavka 6. istog zakona prijevoznicima koji obavljaju usluge javnog otočnog cestovnog prijevoza.

Članak 2.

Obzirom na uvjete i način ostvarivanja prava i vrijeme trajanja besplatnog javnog cestovnog prijevoza korisnike iz članka 10. Zakona o otocima (»Narodne novine« 34/99., 32/02. i 33/06.) dijelimo na sljedeće kategorije:  
– učenici osnovnih škola koji dnevno putuju do škole, a nisu obuhvaćeni organiziranim besplatnim prijevozom sukladno članku 12. stavku 3. Zakona o osnovnom školstvu (»Narodne novine« 59/90., 26/93., 27/93., 7/96., 59/01., 114/01. i 76/05.),  
– učenici srednjih škola i studenti koji svakodnevno putuju do škole ili visokoškolske ustanove izvan mjesta prebivališta,  
– učenici srednjih škola i studenti koji za vrijeme školovanja privremeno borave izvan mjesta prebivališta, a vikendom dolaze u mjesto prebivališta,  
– učenici srednjih škola koji putuju na redovitu učeničku prak­su,  
– umirovljenici i osobe starije od 65 godina,  
– invalidne osobe sukladno članku 2. stavku 1. podstavku 3. i 4. Zakona o povlasticama u unutarnjem putničkom prometu (»Narodne novine« 97/00.)

Članak 3.

Učenici osnovnih škola koji nisu obuhvaćeni organiziranim besplatnim prijevozom do škole (učenici od 1. do 4. razreda koji putuju do udaljenosti od 3 kilometra, odnosno učenici od 5. do 8. razreda koji putuju do udaljenosti do 5 kilometara) sukladno članku 12. stavku 3. Zakona o osnovnom školstvu (»Narodne novine« 59/90., 26/93., 27/93., 7/96., 59/01., 114/01. i 76/05.), ostvaruju pravo na besplatni prijevoz do škole.  
Osobe iz stavka 1. ovog članka ostvaruju pravo na besplatan prijevoz na način i u rokovima kao i učenici koji to pravo koriste sukladno članku 12. stavku 3. i 4. Zakona o osnovnom školstvu (»Narodne novine« 59/90., 26/93., 27/93., 7/96., 59/01., 114/01. i 76/05.).

Članak 4.

Učenici srednjih škola i studenti koji svakodnevno putuju od mjesta prebivališta do škole, odnosno visokoškolske ustanove ostvaruju pravo na besplatan prijevoz do mjesta školovanja ili trajektne luke na otoku, odnosno do prve autobusne stanice na kopnu za premoštene otoke.  
Osobe iz stavka 1. ovog članka ostvaruju pravo na besplatan prijevoz ishodovanjem pokazne karte temeljem potvrde škole, odnos­no visokoškolske ustanove kojom dokazuju status učenika, odnosno studenta.  
Osobe iz stavka 1. ovog članka ostvaruju pravo na besplatan prijevoz u vremenu trajanja školske, odnosno akademske godine – od 1. rujna do 1. srpnja za učenike, odnosno do 15. srpnja za studente, a iznimno i za vrijeme održavanja učeničke prakse.

Članak 5.

Učenici srednjih škola i studenti s prebivalištem na otoku koji zbog školovanja privremeno borave izvan mjesta prebivališta imaju pravo na besplatan prijevoz vikendom od mjesta prebivališta do mjesta školovanja na otoku ili trajektne luke na otoku odnosno prve stanice na kopnu za premoštene otoke i natrag.  
Osobe iz stavka 1. ovog članka ostvaruju pravo na onoliko povratnih besplatnih vožnji, sukladno broju vikenda u mjesecu, temeljem potvrde škole, odnosno visokoškolske ustanove kojim dokazuju status učenika, odnosno studenta.  
Osobe iz stavka 1. ovog članka ostvaruju pravo na besplatan prijevoz ishodovanjem iskaznice temeljem potvrde škole, odnosno visokoškolske ustanove kojom dokazuju status učenika, odnosno studenta.  
Osobe iz stavka 1. ovog članka ostvaruju pravo na besplatan prijevoz u vremenu trajanja školske, odnosno akademske godine – od 1. rujna do 1. srpnja za učenike, odnosno do 15. srpnja za studente, a iznimno i za vrijeme održavanja učeničke prakse.

Članak 6.

Učenici srednjih škola sa prebivalištem na otoku koji putuju na redovitu učeničku praksu izvan mjesta prebivališta imaju pravo na besplatan prijevoz do mjesta održavanja učeničke prakse ili trajektne luke na otoku, odnosno do prve autobusne stanice na kopnu za premoštene otoke.  
Osobe iz stavka 1. ovog članka ostvaruju pravo na besplatan prijevoz ishodovanjem iskaznice temeljem potvrde škole.  
Osobe iz stavka 1. ovog članka ostvaruju pravo na besplatan prijevoz u vremenskom periodu održavanja učeničke prakse.

Članak 7.

Umirovljenici i osobe starije od 65 godina s prebivalištem na otoku imaju pravo na besplatan prijevoz u javnom otočnom cestovnom prijevozu, odnosno do prve stanice na kopnu kod premoštenog otoka.  
Umirovljenici iz stavka 1. ove točke obvezni su ishodovati pokazne karte temeljem potvrde o statusu umirovljenika (potvrda o primitku mirovine) i osobne iskaznice.  
Osobe starije od 65 godina iz stavka 1. ove točke pravo na besplatan prijevoz u javnom cestovnom otočnom prijevozu ostvaruju samo predočenjem osobne iskaznice.  
Osobe iz stavka 1. ove točke besplatan prijevoz ostvaruju na neodređeno vrijeme.

Članak 8.

Temeljem članka 10. stavka 6. Zakona o otocima (»Narodne novine« 34/99., 32/02. i 33/06.) i studije »Kriteriji za subvencioniranje javnog cestovnog prijevoza na otocima« izrađene od Instituta prometa i veza utvrđuju se koeficijenti naknade dijela neostvarenih prihoda za izračun naknade koja pripada prijevozniku javnog otoč­nog cestovnog prijevoza za pružanje usluga besplatnog prijevoza kategorijama putnika navedenih u člancima 3., 4., 5., 6. i 7. ovog Pravilnika, a čije vrijednosti dajemo u sljedećoj tabeli:

|  |  |
| --- | --- |
| Koeficijent naknade | Otoci |
| 0,525 | Krk, Cres, Lošinj, Rab, Ugljan, Pašman |
| 0,637 | Hvar, Korčula, Pelješac |
| 0,750 | Pag, Brač |
| 0,975 | Šolta |
| 1,000 | Vis |
| 1,300 | Iž, Dugi otok, Lastovo, Mljet, Šipan |

Članak 9.

Osnovica za izračun visine naknade dijela neostvarenog prihoda koja pripada prijevozniku za pojedine kategorije putnika utvrđuje se na sljedeći način:  
**\*Učenici osnovnih škola**– broj učenika  
– relacija putovanja  
– dani putovanja  
– cijena povratne karte na relaciji putovanja  
**btto iznos  
\*Učenici srednjih škola i studenti koji dnevno putuju do mjesta školovanja**  
– broj učenika/studenata  
– relacija putovanja  
– cijena mjesečne karte po relaciji putovanja  
**btto iznos  
\*Učenici srednjih škola i studenti koji jednom tjedno putuju od mjesta prebivališta do mjesta školovanja**– broj učenika/studenata  
– relacija putovanja  
– broj vikenda  
– cijena povratne karte po relaciji  
**btto iznos  
\*Učenici srednjih škola koji putuju na redovitu učeničku praksu**– broj učenika  
– potvrda škole o upućivanju učenika na redovitu učeničku praksu  
– relacija putovanja  
– cijena povratne karte po relaciji  
**btto iznos  
\*Umirovljenici i osobe starije od 65 godina**– broj umirovljenika/osoba starijih od 65 godina  
– cijena jedne povratne karte od mjesta prebivališta do prvog trajektnog pristaništa, odnosno do prve stanice na kopnu za premoštene otoke  
**btto iznos.**

Članak 10.

Prijevoznik koji obavlja usluge javnog otočnog cestovnog prijevoza mjesečni iznos naknade dijela neostvarenog prihoda utvrđuje množenjem osnovice utvrđene člankom 9. i koeficijenta naknade dijela neostvarenog prihoda za pojedine otoke utvrđene člankom 8. ovog Pravilnika.

Članak 11.

S prijevoznicima koji obavljaju usluge javnog otočnog cestov­nog prijevoza zaključit će se ugovori o ostvarivanju prava na nak­nadu dijela neostvarenih prihoda za obavljanje besplatnog prijevoza kategorijama putnika iz članka 10. stavka 2. Zakona o otocima (»Narodne novine« 34/99., 32/02. i 33/06.).

Članak 12.

Invalidne osobe sukladno članku 2. stavku 1. podstavku 3. i 4. Zakona o povlasticama u unutarnjem putničkom prometu (»Narodne novine« 97/00.) i članku 10. stavku 5. Zakona o otocima (»Narodne novine« 34/99., 32/02. i 33/06.) koje zbog invalidnosti ne mogu koristiti usluge javnog otočnog cestovnog prijevoza, sukladno odredbama ovog Pravilnika imaju pravo na novčanu naknadu za nadoknadu troškova vlastitog prijevoza kada putuju na posao, školovanje ili stručno usavršavanje.  
Osobe iz stavka 1. ovog članka dužne su Ministarstvu podnijeti zahtjev i dokaze o putovanju na posao, školovanje ili stručno usavršavanje za koje im se isplaćuje novčana naknada za nadoknadu troškova vlastitog prijevoza.  
Novčana naknada iz stavka 1. ove točke utvrđuje se temeljem Odluke Vlade Republike Hrvatske o visini dnevnice za službeno putovanje i visini naknade za korisnike koji se financiraju iz sredstava državnog proračuna.

Članak 13.

Sredstva za subvencioniranje kategorija otočnog stanovništva iz članka 2. ovog Pravilnika u javnom otočnom cestovnom prijevozu osiguravaju se u državnom proračunu na poziciji Ministarstva mora, turizma, prometa i razvitka sukladno članku 10. stavku 6. Zakona o otocima (»Narodne novine« 34/99., 32/02. i 33/06.).

Članak 14.

Ovaj Pravilnik stupa na snagu osmog dana od dana objave u »Narodnim novinama«.  
  
Klasa: 011-01/07-01/78  
Urbroj: 530-06-07-1  
Zagreb, 3. srpnja 2007.

Ministar  
**Božidar Kalmeta**, v. r.